Komission asetus (EY) N:o 1217/2003, annettu 4 päivänä heinäkuuta 2003, kansallisia siviili-ilmailun turvaamisen laadunvalvontaohjelmia koskevista yhteisistä vaatimuksista (ETA:n kannalta merkityksellinen teksti)



Virallinen lehti nro L 169 , 08/07/2003 s. 0044 - 0048



Komission asetus (EY) N:o 1217/2003, annettu 4 päivänä heinäkuuta 2003, kansallisia siviili-ilmailun turvaamisen laadunvalvontaohjelmia koskevista yhteisistä vaatimuksista (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisistä siviili-ilmailun turvaamista koskevista säännöistä annetun Euroopan parlamentin ja neuvoston asetuksen (EY) N:o 2320/2002(1) ja erityisesti sen 7 artiklan 1 kohdan, sekä katsoo seuraavaa: (1) On olennaisen tärkeää, että kukin jäsenvaltio laatii ja panee täytäntöön kansallisen siviili-ilmailun turvaamisen laadunvalvontaohjelman, jonka avulla voidaan varmistaa sen kansallisen siviili-ilmailun turvaohjelman tehokkuus asetuksen (EY) N:o 2320/2002 5 artiklan 3 kohdan mukaisesti. (2) Vaatimuksilla, jotka koskevat jäsenvaltioiden täytäntöön panemaa kansallista siviili-ilmailun turvaamisen laadunvalvontaohjelmaa, olisi varmistettava yhdenmukainen toimintatapa tässä asiassa. Tähän tarkoitukseen asetus on sopivin väline. (3) Kansallisten siviili-ilmailun turvaamisen laadunvalvontaohjelmien seuranta yhteisön tasolla edellyttää, että kansallisesti suoritettavassa vaatimustenmukaisuuden arvioinnissa noudatetaan yhdenmukaista toimintatapaa. (4) Jotta asianmukaisen viranomaisen vastuulle kuuluvat auditoinnit olisivat tehokkaita, niitä olisi suoritettava säännöllisesti. Niitä ei saisi rajoittaa kohteen, vaiheen tai suorittamisajankohdan osalta. Ne olisi niiden tehokkuuden takaamiseksi suoritettava sopivimmassa mahdollisessa muodossa. (5) Yksityiskohtaisten yhteisten menetelmien kehittäminen auditointeja varten olisi asetettava ensisijaisen tärkeäksi tehtäväksi. (6) On tarpeen kehittää yhdenmukainen tapa raportoida niistä toimenpiteistä, jotka on toteutettu tässä asetuksessa asetettujen velvoitteiden täyttämiseksi, sekä jäsenvaltioiden alueella sijaitsevien lentoasemien turvatilanteesta. (7) Kansallisten siviili-ilmailun turvaamisen laadunvalvontaohjelmien olisi perustuttava parhaisiin toimintatapoihin. Tällaisista parhaista toimintatavoista olisi vaihdettava tietoa jäsenvaltioiden kesken. (8) Tässä asetuksessa säädetyt toimenpiteet ovat siviili-ilmailun turvaamista käsittelevän komitean lausunnon mukaisia, ON ANTANUT TÄMÄN ASETUKSEN: I LUKU TAVOITE JA MÄÄRITELMÄT 1 artikla Tavoite Tässä asetuksessa vahvistetaan yhteiset vaatimukset kussakin jäsenvaltiossa täytäntöön pantavaa kansallista siviili-ilmailun turvaamisen laadunvalvontaohjelmaa varten. Tähän sisältyvät laadunvalvontaohjelmia koskevat yhteiset vaatimukset, yhteiset menetelmät auditointeja varten sekä auditoijia koskevat yhteiset vaatimukset. 2 artikla Määritelmät Tässä asetuksessa sovelletaan seuraavia määritelmiä: 1) "asianmukaisella viranomaisella" tarkoitetaan kansallista viranomaista, jonka jäsenvaltio on nimennyt asetuksen (EY) N:o 2320/2002 5 artiklan 2 kohdan mukaisesti ja joka vastaa kyseisen jäsenvaltion kansallisen siviili-ilmailun turvaohjelman täytäntöönpanon koordinoinnista ja seurannasta; 2) "auditoinnilla" tarkoitetaan kansallisella tasolla suoritettavassa vaatimustenmukaisuuden seurannassa käytettävää menettelyä tai prosessia; se käsittää turva-auditoinnit, tarkastukset, selvitykset, testit ja tutkimukset; 3) "auditoijalla" tarkoitetaan henkilöä, joka suorittaa kansallisia auditointeja; 4) "puutteella" tarkoitetaan ilmailun turvaamista koskevien vaatimusten noudattamatta jättämistä; 5) "tarkastuksella" tarkoitetaan yhden tai useamman turvatoimenpiteisiin ja -menettelyihin liittyvän osatekijän toteutuksen tarkastelua sen määrittämiseksi, kuinka tehokkaasti ne suoritetaan; 6) "tutkimuksella" tarkoitetaan turvaa vaarantaneen tapahtuman tarkastelua ja sen syiden määrittelyä, jonka tarkoituksena on välttää tapahtuman toistuminen ja selvittää oikeustoimien tarvetta; 7) "laadunvalvontaohjelmalla" tarkoitetaan kansallista siviili-ilmailun turvaamisen laadunvalvontaohjelmaa; 8) "turva-auditoinnilla" kaikkien turvatoimenpiteisiin ja -menettelyihin liittyvien osatekijöiden perusteellista tarkastelua, jonka tarkoituksena on määrittää, toteutetaanko niitä jatkuvasti ja johdonmukaisesti tiettyjä vaatimuksia noudattaen; 9) "turvaa vaarantavalla tapahtumalla" tarkoitetaan tapahtumaa, jolla on kielteisiä vaikutuksia henkilöiden turvallisuuden ja omaisuuden turvan kannalta; 10) "selvityksellä" tarkoitetaan toimintojen arviointia turvatarpeiden määrittämiseksi; tämä käsittää sellaisten haavoittuvuustekijöiden yksilöinnin, joita voitaisiin käyttää hyväksi laittomien tekojen suorittamiseksi turvatoimenpiteistä ja -menettelyistä huolimatta, sekä suositusten esittämisen korjaavista suojatoimenpiteistä, jotka ovat oikeassa suhteessa yksilöidyn riskin aiheuttamaan uhkaan; 11) "testillä" tarkoitetaan ilmailun turvatoimenpiteiden koetteelle asettamista, jossa asianmukainen viranomainen esittää tai simuloi laittoman teon suorittamista koskevan aikeen selvittääkseen käytössä olevien turvatoimenpiteiden tehokkuutta ja toteutusta. II LUKU LAADUNVALVONTAOHJELMIA KOSKEVAT YHTEISET VAATIMUKSET 3 artikla Asianmukaisen viranomaisen toimivaltuudet Jäsenvaltioiden on kansallisen siviili-ilmailun turvaohjelman tehokkuuden varmistamiseksi annettava asianmukaiselle viranomaiselle tarvittavat täytäntöönpanovaltuudet. 4 artikla Laadunvalvontaohjelman sisältö 1. Laadunvalvontaohjelman on sisällettävä kaikki tarvittavat laadunvalvonnan seurantatoimenpiteet, joiden avulla voidaan arvioida säännöllisesti kansallisen siviili-ilmailun turvaohjelman täytäntöönpano, sekä periaatteet, joihin toimenpiteet perustuvat. 2. Laadunvalvontaohjelman on katettava seuraavat osatekijät: a) organisaatiorakenne, vastuut ja voimavarat; b) kaikkien laadunvalvontaohjelman toteutuksesta vastaavien auditoijien työnkuvaukset ja pätevyysvaatimukset; c) seurantatoimet, mukaan luettuina turva-auditointien, tarkastusten, selvitysten ja testien tyypit, tavoite, sisältö, tiheys ja painopisteet, sekä vaatimustenmukaisuuden luokittelu ja mahdollisten tutkimusten laajuus ja niihin liittyvät vastuut; d) puutteiden korjaamiseksi toteutettavat toimet, joihin liittyen annetaan yksityiskohtaiset määräykset puutteita koskevasta raportoinnista, jatkotoimista ja korjaamisesta, joiden avulla varmistetaan ilmailun turvaamista koskevien vaatimusten noudattaminen; e) täytäntöönpanotoimenpiteet; ja f) ilmoitukset ja raportointi toteutetuista toimista sekä siitä, missä määrin ilmailun turvaamista koskevia vaatimuksia noudatetaan. 5 artikla Vaatimustenmukaisuuden seuranta 1. Kansallisen siviili-ilmailun turvaohjelman täytäntöönpanoa on seurattava. 2. Seuranta on suoritettava laadunvalvontaohjelman mukaisesti, ja siinä on otettava huomioon uhkan suuruus, toimintojen tyyppi ja luonne, täytäntöönpanonormit sekä sellaiset muut tekijät ja arvioinnit, jotka vaativat tiheämpää seurantaa. 3. Laadunvalvontaohjelman hallinnointi, painopisteiden määrittäminen ja organisointi on suoritettava itsenäisesti erillään kansalliseen siviili-ilmailun turvaohjelmaan liittyvien toimenpiteiden operatiivisesta täytäntöönpanosta. 6 artikla Raportointi 1. Jäsenvaltioiden on annettava vuosittain komissiolle kertomus niistä toimenpiteistä, jotka on toteutettu tässä asetuksessa jäsenvaltioille asetettujen velvoitteiden täyttämiseksi, sekä turvatilanteesta jäsenvaltioiden alueella sijaitsevilla lentoasemilla. Kertomuksia koskevat ohjeet ovat liitteessä I. 2. Kertomuksessa on tarkasteltava 1 päivän tammikuuta ja 31 päivän joulukuuta välistä ajanjaksoa. Kertomus on annettava kahden kuukauden kuluessa tarkastelujakson päättymisestä. Edellä olevasta poiketen on kuitenkin annettava vuoden 2004 helmikuun loppuun mennessä kertomus 19 päivän heinäkuuta 2003 ja 31 päivän joulukuuta 2003 välisestä ajanjaksosta. III LUKU AUDITOINNEISSA SOVELLETTAVAT YHTEISET MENETELMÄT 7 artikla Auditointien suorittaminen Vaatimustenmukaisuuden seurantatoimiin on sisällyttävä sekä ennalta ilmoitettavia että ilman ennakkoilmoitusta toteutettavia toimia. 8 artikla Vaatimustenmukaisuuden luokittelu Turva-auditoinneissa, tarkastuksissa ja testeissä on arvioitava kansallisen siviili-ilmailun turvaohjelman täytäntöönpano käyttäen liitteessä II olevaa yhdenmukaista vaatimustenmukaisuuden luokittelujärjestelmää. IV LUKU AUDITOIJIA KOSKEVAT YHTEISET VAATIMUKSET 9 artikla Auditoijien riittävä määrä Kunkin jäsenvaltion on toteutettava tarvittavat toimenpiteet sen varmistamiseksi, että kaikkien vaatimustenmukaisuuden seurantaan liittyvien toimien suorittamista varten on käytettävissä riittävä määrä auditoijia. 10 artikla Auditoijien pätevyysvaatimukset 1. Jäsenvaltioiden on huolehdittava siitä, että auditoijilla, jotka suorittavat tehtäviä asianmukaisen viranomaisen puolesta, on tarvittava pätevyys, johon kuuluu riittävä teoreettinen tietämys ja käytännön kokemus asianomaisella alalla. 2. Auditoijien on: a) tunnettava hyvin kansallinen siviili-ilmailun turvaohjelma ja sen soveltaminen tarkastelun kohteena oleviin toimintoihin; b) tunnettava tarvittaessa kyseisessä jäsenvaltiossa ja tarkastelun kohteena olevassa paikassa mahdollisesti sovellettavat tavanomaista tiukemmat toimenpiteet; c) tunnettava käytännössä hyvin turvateknologiat ja -tekniikat; d) tunnettava auditointiperiaatteet, -menettelyt ja -menetelmät; e) tunnettava käytännössä tarkastelun kohteena olevat toiminnot. V LUKU YLEISET SÄÄNNÖKSET 11 artikla Tiedon jakaminen parhaista toimintatavoista Jäsenvaltioiden on ilmoitettava komissiolle laadunvalvontaohjelmiin, auditointimenetelmiin ja auditoijiin liittyvistä parhaista toimintatavoista. Komissio välittää nämä tiedot kaikille jäsenvaltioille. 12 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä heinäkuuta 2003. Komission puolesta Loyola De Palacio Varapuheenjohtaja (1) EYVL L 355, 30.12.2002, s. 1. LIITE I KOMISSIOLLE ANNETTAVIA KERTOMUKSIA KOSKEVAT OHJEET Organisaatiorakenne, vastuut ja voimavarat - Laadunvalvonnan organisointitavat, vastuut ja voimavarat, mukaan luettuina suunnitteilla olevat tulevat muutokset (ks. 4 artiklan 2 kohdan a alakohta). - Auditoijien nykyinen ja suunniteltu määrä (ks. 9 artikla). - Auditoijien pätevyys - koulutustarjonta ja voimavarat (ks. 4 artiklan 2 kohdan b alakohta ja 10 artikla). - Mikäli laadunvalvontaohjelmaa ei tältä osin sovelleta täysimittaisesti, asiaa koskevat perustelut. Seurantatoimet - Seurantatoimien toteutuksen tilanne: kaikkien seurantatoimien tyypit, tavoite, sisältö, tiheys ja painopisteet (ks. 4 artiklan 2 kohdan c alakohta), mukaan luettuna auditointien määrä lentoasemaa ja turvatoimenpiteitä koskevien vaatimusten osa-aluetta (esim. kulunvalvonta, ilma-aluksen suojaaminen, ruumaan menevien matkatavaroiden turvatarkastus) kohti tarpeen ja mahdollisuuksien mukaan. - Seurantatoimet suhteessa toimiin eri osa-alueilla (ks. 5 artiklan 2 kohta). - Vaatimustenmukaisuuden taso kullakin ilmailun turvaamista koskevien vaatimusten osa-alueella (esim. kulunvalvonnassa, ilma-aluksen suojaamisessa, ruumaan menevien matkatavaroiden turvatarkastuksissa) (ks. 8 artikla). - Mikäli seurantatoimia ei toteuteta täysimittaisesti, asiaa koskevat perustelut. Puutteiden korjaamistoimet - Puutteiden korjaamiseksi toteutettavien toimenpiteiden tilanne (ks. 4 artiklan 2 kohdan d alakohta). - Ilmailun turvaamista koskevien vaatimusten täytäntöönpanon merkittävimmät ongelma-alueet (esim. kulunvalvonta, ilma-aluksen suojaaminen, ruumaan menevien matkatavaroiden turvatarkastukset). - Tärkeimmät puutteiden korjaamiseksi toteutetut tai suunnitteilla olevat toimet (esim. turvatietoisuuden parantamiseen tähtäävä koulutus, työpajat, kannustinohjelmat). - Käytetyt täytäntöönpanotoimenpiteet (ks. 4 artiklan 2 kohdan e alakohta). Lentoasemien turvatilanne - Yleinen turvatilanne jäsenvaltioissa sijaitsevilla lentoasemilla. LIITE II Yhdenmukainen vaatimustenmukaisuuden luokittelujärjestelmä Kansallisten siviili-ilmailun turvaohjelmien täytäntöönpanon arvioinnissa on sovellettava seuraavaa vaatimustenmukaisuuden luokittelujärjestelmää. >PIC FILE= "L_2003169FI.004802.TIF">